<classify> USAJILI wa laini za simu za mkononi kwa alama za vidole, umechangia kwa asilimia 90 wananchi kujua umuhimu wa kuwa na cheti za kuzaliwa, kama moja ya nyaraka muhimu zinazotakiwa katika kupata kitambulisho cha taifa, huku usajili wa laini kwa alama za vidole ukifi kia asilimia 52.42. Gazeti hili lilifika katika Viwanja vya Mnazi Mmoja jijini Dar es Salaam jana, na kushuhudia wananchi wakiendelea kumiminika kwenye viwanja hivyo, kupata kitambulisho cha taifa na kutokana na hilo, wengine wakajikuta wakielekezwa kupata kwanza cheti za kuzaliwa. Msajili Msaidizi wa Wakala wa Usajili, Ufilisi na Udhamini RITA Salim Kibembe, alisema usajili wa laini za simu za mkononi kwa alama za vidole, umesaidia kuleta mwamko kwa wananchi na kufanya asilimia 90 ya wananchi hao kujua umuhimu wa kuwa na cheti cha kuzaliwa. Kibembe alisema awali wananchi wengi, hawakuona umuhimu wa kuwa na cheti hicho, lakini serikali ilipoanzisha mchakato wa kusajili laini za simu kwa alama za vidole kwa kutumia kitambulisho cha taifa, umechangia wananchi wengi kutambua maana ya kuwa na cheti cha kuzaliwa kama moja ya nyaraka muhimu katika kupata kitambulisho cha taifa.Kwa siku tunawahudumia wananchi 1,000 wanaokuja hapa Mnazi Mmoja kwa ajili ya kupata cheti cha kuzaliwa kwa matumizi mbalimbali ikiwemo kupata kitambulisho cha taifa ili waweze kusajili laini zao simu kwa alama za vidole,alisema Kibembe.Kwa mujibu wa Kibembe, kati ya wananchi 1,000 wanaowahudumia kwa siku, wananchi kati ya 500 na 700 kati yao ndiyo hukidhi vigezo vya kupata vyeti hivyo, wengine hukosa vigezo kutokana na kutokuwa na nyaraka muhimu zinazohitajika. Alisema inachukua siku tano kwa waliokidhi vigezo kupata vyeti vyao vya kuzaliwa. TCRA Kwa upande wake, Mkuu wa Kitengo cha Mawasiliano kwa Umma wa Mamlaka ya Mawasiliano Tanzania TCRA, Frederick Ntobi, alisema kuwa idadi ya laini za simu zilizosajiliwa kwa alama za vidole kuanzia Machi 2018 hadi Januari 7, 2020 ni 25,160,147 sawa na asilimia 52.42, huku idadi ya laini zote za simu zilizoko sokoni ambazo zimesajiliwa ni 48,000,014.Akiwa wilayani Chato mkoani Geita Desemba 27 mwaka jana, Rais Dk John Magufuli aliongeza siku 20 kuanzia Januari Mosi mwaka huu ili wananchi ambao walikuwa bado hawajasajili laini zao waweze kukamilisha usajili.Rais Magufuli aliongeza siku hizo, kwa kuwa muda wa kikomo uliowekwa na TCRA ulikuwa Desemba 31 mwaka jana na baada ya hapo laini zote ambazo zingekuwa hazijasajiliwa zingezimwa saa 6:00 usiku wa tarehe hiyo.Wananchi Zikiwa zimebaki siku sita kati ya 20 za nyongeza, baadhi ya wananchi waliozungumza na gazeti hili jana katika viwanja vya Mnazi Mmoja, walisema hawajajua hatima ya laini zao, kwa kuwa mpaka jana walikuwa hawajapata vitambulisho vya taifa.Mchakato huu wa kupata kitambulisho cha taifa ungefanyika kwenye Serikali za Mitaa tunakoishi, huku Mnazi Mmoja ni mbali kwa sababu ukifika hapa unaambiwa rudi kwenye serikali ya mtaa ukachukue karatasi fulani, siku zenyewe zinakaribia kwisha na hatujui hatima yetu,alisema Dainesi Samira 34 Mkazi wa Keko Machungwa.Kwa upande wake Mkazi wa Majohe, Happiness Jerome 35 alisema amejifunza kutopuuzia mambo ya msingi kama hilo la kupata kitambulisho cha taifa kutokana na usumbufu anaoupata.Alisema kupuuzia mambo ya muhimu imekuwa tabia ya baadhi ya Watanzania kwa kuwa mchakato wa kupata kitambulisho cha taifa ulianza muda mrefu. Mchakato wa kupata kitambulisho cha taifa na cheti za kuzaliwa unaenda vizuri, lakini shida ninayoiona hapa ni kwamba wananchi wengi hawapati maelezo ya msingi kuhusu nyaraka gani hasa wanatakiwa kuambatanisha katika maombi yao, nadhani NIDA na RITA watoe elimu ya kutosha kwa wananchi,alisema Arthur Williama 35 mkazi wa Kijitonyama.  <topic>: kitaifa 